**Адыгэ фащэ**

Ди зэманым лъэпкъ куэдым я щыгъынхэр зэщхь хъуащ. Адыгэхэми яф1эмы1ейуэ зэрахьэ иджырей щыгъынхэр.

Адыгэ фащэм сытым щыгъуи пщ1эшхуэ и1ащ. Ар Кавказым щыпсэу лъэпкъхэм, къэзакъхэм къащтащ. Зэман жыжьэм къыщегъэжьауэ мащ1э-мащ1эурэ зэрагъэпэща адыгэ фащэ дахэр Кавказым щыпсэу лъэпкъхэм зауэл1 фащэ яхуэхъуауэ щытащ.

Иджыпсту ди фащэр нэхъыбэу щызыт1агъэр артистхэрщ: къэфак1уэхэрщ, уэрэджы1ак1уэхэрщ. Абыхэм я ф1ыгъэк1э ди фащэр къэрал куэдым щалъэгъуащ, и дахагъым куэд къыдихьэхащ.

Адыгэ ц1ыхухъу фащэм щыщщ хъурыфэ пы1эр, цейр, бащлъыкъыр, къэпталыр, лъэгупс зэрыт гъуэншэджыр (иджырей джэлэфейм нэхъ ещхьщ), шырыкъур е упщ1э вакъэ лъапщэ к1ыхьыр, къамэр, дыжьын бгырыпхыр.

Адыгэ цейр лъэпкъ куэдым къащтащ.

Адыгэ фащэм зыгуэр къыхуэту щыпт1эгъэныр къек1уркъым. Абы хэпх хъунур къамэ закъуэрщ. Ари зи ныбжьыр илъэс хыщ1 ирикъуам зык1эрихыжу и къуэрылъхум щритыжым дежщ. А ныбжьым нэсами, нэхъыжьым къамэр зык1эримыхыжмэ, абы къуэрылъху имы1эу аращ.

Адыгэ фащэм и пкъыгъуэхэм ящыщ зыщ хьэзырыр. Хьэзырхэр пщык1ух мэхъу: зы лъэныкъуэмк1э 8, адреймк1и апхуэдиз.

Шэ хьэзырхэр зэрылъу щытар хырыхырщ. Лъэныкъуит1ымк1и нэхъ ибгъумк1э ща1ыгът зауэл1ыр зыхуеину хьэпшыпхэр. Зым – удз хущхъуэ, адрейм мастэ, 1уданэ, дыд, фэдэн илът. Ещанэм – шыугъэ дыдэу гъэжьа былымыл. Епл1анэм маф1э зэрыщ1игъэнэн щтаучрэ ещтауэрэ илът.

Зытхыжар Жылау Нурбийщ

Адыгэ фащэм теухуауэ пщ1эуэ щытар сыт?

Сыт щ1эуэ къэпщ1ар?

Псалъэщ1эхэм къеджэ. Зэгъащ1э.

яф1эмы1ейуэ – не кажется им плохим

къыдихьэхащ – заинтересовала, увлекла

хъурыфэ пы1э – 1. шапка из овчины; 2. каракулевая шапка

цей – черкеска

къэптал – бешмет

лъэгупс зэрыт – с тесьмой для закрепления за ступню

упщ1э вакъэ лъапщэ к1ыхь – войлочная обувь с высоким голенищем

зыгуэр къыхуэту – в отсутствии чего-то (какой-то детали)

зык1эрихыжу – снимая с себя

хьэзыр – газыри

шэ хьэзырхэр – готовые пули

дыд, фэдэн – шило, кожаная нить

щтаучрэ ещтауэрэ – кремень и кресало (кусок стали)